Donald Trumpin tulli-into ja kauppasota voi koitua Applen tuhoksi | Tekniikkatalous
Jori Virtanen, 19.9.2018 20:00
Kuukausien ajan lukuisat teknologiayhtiöt pelkäsivät Donald Trumpin toteuttavan Kiinan tuontitullien nostamisen, sillä se pakottaisi yhtiöt nostamaan hintojaan roimasti. Tämä taas kävisi liikevaihdon päälle, ja vaarantaisi yhtiöiden tulevaisuuden.
Nyt Trump on ilmoittanut, että Yhdysvallat asettaa Kiinalle uusia tuontitulleja 200 miljardin dollarin edestä.
The Verge kertoo, että Apple näyttäisi väistävän osan ikävistä maksuista, sillä uudet tariffit eivät koske fitnesstuotteita tai äänentoistolaitteita. Näin Apple säästyy niin Apple Watchin kuin AirPodienkin tullaamiselta. Samalla säästyvät niin Fitbitin kuin Sonosin kaltaiset toimijatkin.
Vaikka Applelle tullit olivatkin odotettua armeliaammat, sen on silti syytä pelätä.
Reutersin mukaan Kiina on sanonut, että sillä ei ole muita vaihtoehtoja kuin nostaa USA:n tuontitulleja. Tämän pelätään johtavan täyteen kauppasotaan USA:n ja Kiinan välillä.
Mikäli näin käy, tilanne saattaa olla katastrofaalinen Applen kaltaisille toimijoille.
The Wall Street Journal spekuloi (maksumuurin takana), että uudet tariffit osuisivat paitsi valmiisiin tuotteisiin, myös osiin mitä Apple tarvitsee valmistaakseen tuotteensa.
Kiina saattaa kieltää materiaalien ja osien myynnin Yhdysvalloista kotoisin oleville yhtiöille. Koska Apple kokoaa käytännössä kaikki laitteensa Kiinassa, se ei siis saisi kipeästi kaipaamiaan materiaaleja lainkaan.
Teknologiatutkimusyhtiö Moor Insightsin analyytikko Mark Venan mukaan Applella on todennäköisesti varastossa materiaaleja vuoden vaihteen yli, mutta sen jälkeen iPhone- ja Apple Watch -tuotanto on pahoissa ongelmissa. Vena sanookin, että tilanne voi Applen kannalta olla melko lailla tuhoisa.